CELEX: 32018R1504
Language: mt
Date: 2018-10-02 00:00:00
Title: Regolament (UE) 2018/1504 tal-Parlament Ewropew u tal-Kunsill tat-2 ta’ Ottubru 2018 li jħassar ir-Regolament (UE) Nru 256/2014 dwar in-notifika lill-Kummissjoni ta’ proġetti ta’ investiment fl-infrastruttura tal-enerġija fl-Unjoni Ewropea

15.10.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 258/1
               
            
         REGOLAMENT (UE) 2018/1504 TAL-PARLAMENT EWROPEW U TAL-KUNSILL
         tat-2 ta’ Ottubru 2018
         li jħassar ir-Regolament (UE) Nru 256/2014 dwar in-notifika lill-Kummissjoni ta’ proġetti ta’ investiment fl-infrastruttura tal-enerġija fl-Unjoni Ewropea
         IL-PARLAMENT EWROPEW U L-KUNSILL TAL-UNJONI EWROPEA,
         Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 194 tiegħu,
         Wara li kkunsidraw il-proposta mill-Kummissjoni Ewropea,
         Wara li l-abbozz tal-att leġiżlattiv intbagħat lill-parlamenti nazzjonali,
         Wara li kkunsidraw l-opinjoni tal-Kumitat Ekonomiku u Soċjali Ewropew (1),
         Wara li kkonsultaw il-Kumitat tar-Reġjuni,
         Filwaqt li jaġixxu skont il-proċedura leġiżlattiva ordinarja (2),
         Billi:
         
                     (1)
                  
                  
                     Il-Parlament Ewropew, il-Kunsill u l-Kummissjoni qablu li jikkooperaw sabiex jaġġornaw u jissimplifikaw il-leġiżlazzjoni tal-Unjoni permezz tal-Ftehim Interistituzzjonali tat-13 ta’ April 2016 dwar it-Tfassil Aħjar tal-Liġijiet (3).
                  
               
                     (2)
                  
                  
                     Sabiex jitnaddaf u jitnaqqas il-volum ta’ leġiżlazzjoni tal-Unjoni, hemm bżonn li tiġi identifikata l-leġiżlazzjoni li tkun obsoleta jew li ma għadhiex adattata għall-iskop maħsub għaliha. Permezz tat-tħassir ta’ tali leġiżlazzjoni, il-qafas leġiżlattiv jibqa’ trasparenti, ċar u faċli biex jintuża.
                  
               
                     (3)
                  
                  
                     Ir-Regolament (UE) Nru 256/2014 tal-Parlament Ewropew u tal-Kunsill (4) jirrikjedi li l-Istati Membri jinnotifikaw lill-Kummissjoni dwar il-proġetti ta’ investiment li fuqhom inbdiet ħidma ta’ kostruzzjoni jew ta’ dekummissjonar jew li fuqhom ittieħdet deċiżjoni finali dwar l-investiment.
                  
               
                     (4)
                  
                  
                     L-obbligi skont ir-Regolament (UE) Nru 256/2014 dwar in-notifika ta’ proġetti ta’ investiment, u ċertu informazzjoni u data relatati ma' tali notifika, kienu ġew stabbiliti qabel fir-Regolament tal-Kunsill (UE, Euratom) Nru 617/2010 (5). Il-Qorti tal-Ġustizzja annullat ir-Regolament (UE, Euratom) Nru 617/2010 (6), għar-raġuni li dan kellu jiġi adottat fuq bażi ġuridika oħra, iżda l-effetti tiegħu nżammu sad-dħul fis-seħħir-Regolament (UE) Nru 256/2014.
                  
               
                     (5)
                  
                  
                     Ir-Regolament (UE, Euratom) Nru 617/2010 kien maħsub biex jipprovdi lill-Kummissjoni bid-data u bl-informazzjoni dwar l-iżviluppi ppjanati fil-kapaċitajiet ta’ produzzjoni, ta’ trażmissjoni u ta’ ħżin, kif ukoll dwar proġetti fis-setturi tal-enerġija. Kien maħsub biex jagħti lill-Kummissjoni stampa ġenerali tal-iżvilupp tal-investiment fl-infrastruttura tal-enerġija fl-Unjoni.
                  
               
                     (6)
                  
                  
                     Minn mindu nħolqu l-obbligi stabbiliti fir-Regolament (UE, Euratom) Nru 617/2010 u r-Regolament (UE) Nru 256/2014, saru tliet eżerċizzji ta’ rappurtar, fl-2011, fl-2013 u fl-2015. Barra minn hekk, il-Kummissjoni għamlet arranġamenti għal studju estern li kellu jitwettaq wara tliet eżerċizzji ta’ rappurtar mill-Istati Membri li saru skont ir-Regolament (UE) Nru 256/2014. Għaldaqstant, għadda biżżejjed żmien u nkisbet esperjenza suffiċjenti biex il-Kummissjoni tkun tista’ twettaq analiżi kritika bbażata fuq l-evidenza dwar jekk ir-Regolament (UE) Nru 256/2014 wassalx għar-riżultati mistennija jew le.
                  
               
                     (7)
                  
                  
                     Fl-2016, il-Kummissjoni wettqet ir-rieżami previst fl-Artikolu 11 tar-Regolament (UE) Nru 256/2014, inkluż konsultazzjoni mal-partijiet ikkonċernati li tkopri l-obbligi kollha ta’ ppjanar u ta’ rappurtar fis-settur tal-enerġija. Il-Kummissjoni waslet għall-konklużjoni li kien hemm sovrappożizzjoni sinifikanti bejn l-obbligi ta’ rappurtar tal-Istati Membri skont ir-Regolament (UE) Nru 256/2014 u l-obbligi tal-Istati Membri li jirrappurtaw lin-netwerk Ewropew tal-operaturi tas-sistema ta’ trażmissjoni tal-elettriku (l-“ENTSO-E”) u n-netwerk Ewropew tal-operaturi tas-sistema ta’ trażmissjoni tal-gass (l-“ENTSOG”). Deher ċar ukoll li l-kwalità u l-adegwatezza tal-informazzjoni u tad-data riċevuti ħafna drabi ma kinux ta' kwalità tajba, u li dik l-informazzjoni u din id-data kienu tqiegħdu għad-dispożizzjoni tal-Kummissjoni permezz ta’ sorsi oħra, bħan-netwerk Ewropew tal-operaturi tas-sistemi tat-trażmissjoni (l-“ENTSOs”), il-pjanijiet ta' għaxar snin għall-iżvilupp tan-netwerk (it-“TYNDPs”), ir-rapporti annwali tal-Operaturi tas-Sistema ta’ Trażmissjoni u ta' kumpaniji tal-utilitajiet u pjanijiet ta’ żvilupp nazzjonali. Barra minn hekk, ġie nnutat li l-Kummissjoni għandha aċċess dirett għal data tas-suq permezz tas-Sistema għall-Osservazzjoni tas-Suq tal-Enerġija (l-“EMOS”).
                  
               
                     (8)
                  
                  
                     Għaldaqstant, ir-Regolament (UE) Nru 256/2014 ma wassalx għar-riżultati mistennija f’termini ta’ kwantità, kwalità u adegwatezza tad-data u tal-informazzjoni li rċeviet il-Kummissjoni.
                  
               
                     (9)
                  
                  
                     Ir-Regolament (UE) Nru 256/2014 jenħtieġ għalhekk li jitħassar,
                  
               ADOTTAW DAN IR-REGOLAMENT:
         
            Artikolu 1
            Ir-Regolament (UE) Nru 256/2014 huwa mħassar.
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Strasburgu, it-2 ta’ Ottubru 2018.
            
               
                  Għall-Parlament Ewropew
               
               
                  Il-President
               
               A. TAJANI
            
            
               
                  Għall-Kunsill
               
               
                  Il-President
               
               J. BOGNER-STRAUSS
            
         
         
            (1)  ĠU C 227, 28.6.2018, p. 103.
         
            (2)  Il-Pożizzjoni tal-Parlament Ewropew tat-3 ta’ Lulju 2018 (għadha mhix ippubblikata fil-Ġurnal Uffiċjali) u d-deċiżjoni tal-Kunsill tas-27 ta’ Settembru 2018.
         
            (3)  ĠU L 123, 12.5.2016, p. 1.
         
            (4)  Ir-Regolament (UE) Nru 256/2014 tal-Parlament Ewropew u tal-Kunsill tas-26 ta’ Frar 2014 dwar in-notifika lill-Kummissjoni ta’ proġetti ta’ investiment fl-infrastruttura tal-enerġija fl-Unjoni Ewropea, li jissostitwixxi r-Regolament tal-Kunsill (UE, Euratom) Nru 617/2010 u jħassar ir-Regolament tal-Kunsill (KE) Nru 736/96 (ĠU L 84, 20.3.2014, p. 61).
         
            (5)  Ir-Regolament tal-Kunsill (UE, Euratom) Nru 617/2010 tal-24 ta’ Ġunju 2010 dwar in-notifika lill-Kummissjoni ta’ proġetti ta’ investiment fl-infrastruttura tal-enerġija fl-Unjoni Ewropea u li jħassar ir-Regolament tal-Kunsill (KE) Nru 736/96 (ĠU L 180, 15.7.2010, p. 7).
         
            (6)  Is-Sentenza tal-Qorti tal-Ġustizzja tas-6 ta’ Settembru 2012 fil-Kawża C-490/10, il-Parlament v il-Kunsill ECLI:EU:C:2012:525.